維夫君兮桂舟一首送梁正受歸汶陽
作者：晁補之
朝代：宋

paragraphs: 維夫君兮桂舟，酌余酒兮攬君留。
君何爲兮此野，菊菲菲兮蜨下。
韡韡兮煌煌，爛金敷兮襲余堂。
茱萸兮芙蓉，衆芳越兮亂五風。
饑咀兮靈芝，君歌樂兮余和之。
日下兮野陰，澹忘歸兮中林。
橘棟兮梅宇，紛瓊茅兮被南榮。
白羽兮黑翮，邀仙人兮語此文。
余高馳兮世之外，君猋舉兮先余至。
襟带兮東方旦，爭門兮汶之陽。
大野兮始波，翔鶬鸛兮嘷鴐鵝。
羣宿兮迷阯，旅食兮殫穗。
霜肅肅兮葉方下，君欲濟兮淹回。
水通道兮躞蹀，冠如箕兮带長鋏。
里千室兮士一喙，余不善兮紛余誶。
世謂折揚好兮，余白雪而莫知棄。
火布而以爲垢兮，胡不浣炎而振之。
彼鏌邪而能言兮，工謂余以不祥。
聊逍遥而挫銳兮，蒙黯黮而益光。